**Λίγα λόγια για τον ποιητή**

Ο Κωνσταντίνος Καβάφης γεννήθηκε στις 29 Απριλίου 1863 στην Αλεξάνδρεια της Αιγύπτου, όπου και πέθανε την ημέρα των γενεθλίων του το 1933. Ήταν το ένατο και τελευταίο παιδί του Πέτρου Καβάφη, μεγαλέμπορου βαμβακιού, και της Χαρίκλειας Φωτιάδη. Ο μικρός Καβάφης έζησε τα πρώτα παιδικά του χρόνια στην Αλεξάνδρεια. Μετά τον θάνατο του πατέρα του η οικογένεια πτώχευσε, το 1870 εγκαταστάθηκε στην Αγγλία και στη συνέχεια στην Κωνσταντινούπολη. Ύστερα από περιστασιακές απασχολήσεις σε χρηματιστηριακές επιχειρήσεις ο Κ. Καβάφης αποφάσισε να γίνει δημόσιος υπάλληλος. Παραιτήθηκε όμως το 1922, για να αφοσιωθεί αποκλειστικά στην ποίηση. Ιδιαίτερα φιλομαθής από νωρίς εκδήλωσε την αγάπη του για τη λογοτεχνία και την ιστορία. Στα ποιήματά του αναφέρεται συχνά σε ιστορικά γεγονότα κυρίως της Ελληνιστικής εποχής. **Μολονότι χρονολογικά ανήκει στη γενιά του 1880, το έργο του έχει πολλά νεωτερικά στοιχεία και έτσι θεωρείται πρόδρομος της μοντέρνας ποίησης**. Είναι ο πιο γνωστός Νεοέλληνας ποιητής εκτός Ελλάδας και ο περισσότερο μεταφρασμένος σε ξένες γλώσσες. Το έργο του έχει αποτελέσει πηγή έμπνευσης για πολλούς ξένους ποιητές και λογοτέχνες. Θεωρείται ένας από τους κορυφαίους ποιητές, όχι μόνο της Ελληνικής αλλά και της Ευρωπαϊκής λογοτεχνίας. Ο Καβάφης έγραψε συνολικά 154 ποιήματα. Αναφέρουμε ενδεικτικά τα εξής: **Οι Θερμοπύλες, Ιθάκη, Ποσειδωνιάται, Όσο μπορείς, Στα 200 π. Χ.**

 **Ένα σύντομο αυτοβιογραφικό σημείωμα του ποιητή:** «*Είμαι Κωνσταντινουπολίτης την καταγωγήν, αλλά εγεννήθηκα στην Αλεξάνδρεια - σ' ένα σπίτι της οδού Σερίφ· μικρός πολύ έφυγα, και αρκετό μέρος της παιδικής μου ηλικίας το πέρασα στην Αγγλία. Κατόπιν επισκέφθην την χώραν αυτήν μεγάλος, αλλά για μικρόν χρονικόν διάστημα. Διέμεινα και στη Γαλλία. Στην εφηβικήν μου ηλικίαν κατοίκησα υπέρ τα δύο έτη στην Κωνσταντινούπολη. Στην Ελλάδα είναι πολλά χρόνια που δεν επήγα. Η τελευταία μου εργασία ήταν υπαλλήλου* *εις ένα κυβερνητικόν γραφείον εξαρτώμενον από το υπουργείον των Δημοσίων Έργων της Αιγύπτου. Ξέρω Αγγλικά, Γαλλικά και ολίγα Ιταλικά».*

**Χαρακτηριστικά της ποιητικής τέχνης του Κ.Π. Καβάφη:**

* Η πεζολογία (= η τάση ορισμένων ποιητών να γράφουν σε λόγο που μοιάζει με πεζό).
* Ελεύθερος στίχος, χωρίς ομοιοκαταληξία, άνισο αριθμό συλλαβών και στροφές με διαφορετικό αριθμό στίχων.
* Λιτό ύφος με λιγοστά επίθετα και σχήματα λόγου.
* Ελαφρά ειρωνεία που δείχνει την αντίθεση ανάμεσα στα φαινόμενα και την πραγματικότητα.
* Ο διδακτικός τόνος.
* Ιδιότυπη γλώσσα (= μείγμα καθαρεύουσας και δημοτικής, με ιδιωματικά στοιχεία της Κωνσταντινούπολης και της Αλεξάνδρειας).

**Τα ποιήματα του Καβάφη χωρίζονται σε τρεις κατηγορίες:**

* **Ιστορικά**: αναφέρονται σε ιστορικά περιστατικά – ιδιαίτερα της Ελληνιστικής Εποχής – μέσα από τα οποία εκφράζονται σύγχρονες καταστάσεις.
* **Φιλοσοφικά - Διδακτικά:** εκφράζουν απόψεις και προβληματισμούς πάνω σε θέματα και προβλήματα της ζωής και χαρακτηρίζονται για τον διδακτικό - παραινετικό τους χαρακτήρα.
* **Ηδονικά -  Ερωτικά**: συνδυάζουν τον ερωτισμό με τον αισθησιασμό.

**Κ. Π. Καβάφης, «Όσο μπορείς»**

Το ποίημα γράφτηκε το 1913 και ανήκει στην κατηγορία των διδακτικών - παραινετικών ποιημάτων του Καβάφη. Σε αυτό ο ποιητής απευθύνεται σε β΄ πρόσωπο σε νοερό αποδέκτη, υποδεικνύοντάς του με τις παραινέσεις του **μια ηθική στάση ζωής, μια μετρημένη ατομική και κοινωνική ζωή.** Υπάρχει όμως και το ενδεχόμενο ο ποιητής να απευθύνεται στον ίδιο τον εαυτό του. Οι δύο στροφές συνδέονται μεταξύ τους με την επανάληψη της φράσης **«μην την εξευτελίζεις»** (εξευτελίζομαι σημαίνει χάνω την υπόληψή μου, την εκτίμηση και τον σεβασμό των άλλων ή την αυτοεκτίμηση και τη σοβαρότητά μου).

**Νοηματική προσέγγιση**

**«Κι αν δεν μπορείς να κάμεις την ζωή σου όπως την θέλεις»**

Στον πρώτο στίχο ο Καβάφης αντιλαμβάνεται ότι οι άνθρωποι δε μπορούν πάντα να έχουν τον έλεγχο της πορείας που θα ακολουθήσει η ζωή τους. Κι αυτό γιατί οι επιθυμίες και οι καθημερινές καταστάσεις εξελίσσονται διαφορετικά από ό,τι ίσως έχουν οραματιστεί. Αυτό όμως που μπορούν να ελέγξουν και να διαφυλάξουν είναι η αξιοπρέπειά τους, **«τούτο προσπάθησε τουλάχιστον όσο μπορείς: μην την εξευτελίζεις».** Ο άνθρωπος ευτελίζει τη ζωή του, όταν επιτρέπει στον εαυτό του να γίνει ένα με τη μάζα, όταν δημιουργεί ρηχές κοινωνικές σχέσεις και συναναστροφές και εκθέτει τον εαυτό του σε ανούσιες κοινωνικές εκδηλώσεις, **«στην πολλή συνάφεια», «στες πολλές κινήσεις κι ομιλίες».** Σε τέτοιες επιφανειακές, πρόσκαιρες και επιπόλαιες συναναστροφές υπάρχει, βέβαια, μια σύντομη ευχαρίστηση, λείπει όμως η ουσιαστική επικοινωνία, η σοβαρή συζήτηση και ο γόνιμος διάλογος. Οι χωρίς μέτρο διασκεδάσεις και συναναστροφές, η υποταγή στις επιταγές της μόδας, οι ανούσιες επαφές, **«στων σχέσεων και των συναναστροφών την καθημερινήν ανοησία»,** αλλοτριώνουν και καταντούν ευτελή και ξένη τη ζωή μας. Βασικά δομικά στοιχεία του ποιήματος αποτελούν οι τρεις μετοχές: «**πηαίνοντας**», «**γυρίζοντας**», «**εκθέτοντας**». Από άποψη γραμματικής λειτουργίας, οι μετοχές είναι ενεργητικού ενεστώτα. Η ενεργητική φωνή αναδεικνύει το υποκείμενο που είναι το εσύ και το αντικείμενο που είναι η ζωή. Στο σημασιολογικό επίπεδο, οι τρεις μετοχές είναι τροπικές, και υπογραμμίζουν την προσωπική ευθύνη του αποδέκτη των παραινέσεων υποδηλώνοντας τους τρόπους με τους οποίους η ζωή του υποβιβάζεται και εξευτελίζεται με κίνδυνο να γίνεται **«σα μια** **ξένη** **φορτική»**.

**Οι κοινωνικές εκδηλώσεις που ευτελίζουν τη ζωή του ανθρώπου:**

* ο συμβιβασμός και η υποταγή στον συρμό και στη μόδα της εποχής
* το ανούσιο των ρηχών και επιφανειακών κοινωνικών σχέσεων και συναναστροφών
* το φαίνεσθαι ( να συμπεριφέρεται, όπως θέλουν οι άλλοι, για να αρέσει)
* η χωρίς μέτρο διασκέδαση που είναι φυγή από την πραγματικότητα και τα προβλήματά του και δεν προσφέρει ουσιαστική διέξοδο.

**Οι κίνδυνοι που προκαλούν:**

* Η αλλοτρίωση (το να αποξενωθεί από τον βαθύτερο εαυτό του, τις ανάγκες και τις ιδέες του)
* Η μαζοποίηση (το να αφομοιωθεί από το πλήθος και να αποκτήσει την ψυχολογία της μάζας).

**Στόχος του ποιητή**

 Ο ποιητής προειδοποιεί τον νέο της εποχής του **(είναι όμως εξαιρετικά επίκαιρο και στην εποχή μας),** αλλά και τον ίδιο του τον εαυτό, για τον κίνδυνο να νιώσει τη ζωή του «**ξένη**» και «**φορτική**». Περιγράφει στην ουσία τον αλλοτριωμένο άνθρωπο, ο οποίος αισθάνεται ξένος προς τον εαυτό του, χάνει την προσωπικότητά του και γίνεται ένα με το σύνολο. Η συμμόρφωση του ανθρώπου σε ρηχές και ανούσιες σχέσεις, στις επιταγές της μόδας, η τάση του να κάνει αυτό που θέλουν οι άλλοι,τον οδηγούν στην υποκρισία και έχουν ως αποτέλεσμα την απομάκρυνσή του από την προσωπική του αλήθεια, τον βαθύτερο εαυτό του, τις ανάγκες και τις ιδέες του. Ο Καβάφης μέσα από το παραινετικό του ποίημα συμβουλεύει τον αποδέκτη του να διατηρεί **όσο μπορεί** τα προσωπικά του πιστεύω και τη μοναδικότητά του, να μπορεί να αναγνωρίζει τις δικές του ανάγκες και επιθυμίες του, να διασφαλίσει την προσωπική του ελευθερία και να υπερασπιστεί την αξιοπρέπειά του μέσα στην κοινωνική ζωή. **Προτρέπει να λέμε ΟΧΙ και να αντιστεκόμαστε σε ό,τι δεν μας εκφράζει. Να αξιολογούμε και να επιλέγουμε.** **Να μην παρασυρόμαστε και να σεβόμαστε τον εαυτό μας.** Μόνο τότε θα είμαστε αξιοπρεπείς,  ολοκληρωμένοι, αυθεντικοί - αληθινοί και με εσωτερική ισορροπία άνθρωποι. Για να το καταφέρουμε αυτό, πρέπει να καλλιεργηθούμε πνευματικά, να ενδυναμωθούμε ψυχικά, για να αποκτήσουμε την **αυτογνωσία** και τον **αυτοσεβασμό**.

ΕΚΦΡΑΣΤΙΚΑ ΜΕΣΑ - ΣΧΗΜΑΤΑ ΛΟΓΟΥ

**Μέτρο**: Το ποίημα χωρίζεται σε δύο ισόστιχες (= με ίσους στίχους) στροφές. Η καθεμιά αποτελείται από 5 ιαμβικούς ανισοσύλλαβους (= με διαφορετικό αριθμό συλλαβών) στίχους. Παρατηρούνται, τέλος, αρκετοί διασκελισμοί (= όταν το νόημα ενός στίχου συνεχίζεται στον επόμενο στίχο).

**Απουσιάζουν τα πολλά σχήματα λόγου**. Υπάρχουν λίγα και με καίρια λειτουργία:

* **Προσωποποίηση**: «Μην την εξευτελίζεις… εκθέτοντάς την»
* **Παρομοίωση**: «σα μια ξένη φορτική»
* **Επαναλήψεις**: «μην την εξευτελίζεις»

Γλώσσα - Ύφος

Η γλώσσα του Καβάφη είναι **ιδιότυπη**. Απλή, εκφραστική δημοτική, είναι η γλώσσα που μιλούσαν οι Έλληνες της ελληνικής παροικίας στην Αλεξάνδρεια, με ορισμένες ιδιαιτερότητες του Κωνσταντινουπολίτικου ιδιώματος (π.χ. «πηαίνοντάς την», «στες»).

**Το ύφος** του είναι **λιτό**, σχεδόν **πεζολογικό** (χαρακτηρίζεται από λιτότητα εκφραστικών μέσων), **διδακτικό**, **εξομολογητικό**.